**Záznam zo zasadnutia konzultačnej skupiny pre dunajskú stratégiu**

28.2.2013, Úrad vlády SR, Bratislava

Prítomní: podľa prezenčnej listiny

Program zasadnutia:

1. Stretnutie národných kontaktných bodov a koordinátorov prioritných oblastí (Brusel 30.-31.1.2013)
2. ETC Dunajský program 2014 – 2020
3. Spoločné rokovanie PA7, 8 a 9 dňa 15.5.2013
4. Memorandum k príprave Programovacieho obdobia 2014 – 2020
5. Rôzne

Informáciu o súčasnom stave implementácie DS poskytol riaditeľ odboru prierezových priorít Ladislav Šimko. Zároveň poďakoval zástupcom riadiacich skupín za zaslané odpočty k decembru 2012, ktoré sú zverejnené na stránke dunajskej stratégie.

K bodu 1:

Stretnutie národných kontaktných bodov a koordinátorov prioritných oblastí dunajskej

stratégie, ktoré sa uskutočnilo v Bruseli 30.-31.1.2013 opäť potvrdilo, že základnými problémami existujúcich dvoch makro-regionálnych stratégií je aj naďalej absolútny nedostatok finančnej podpory, ako aj reálnej podpory zo strany ústredných orgánov štátnej správy, resp. s orgánmi spravujúcimi štrukturálne fondy.

Zo strany EK nám bol doručený odpočet a list od riaditeľa DG REGIO and URBAN POLICY, José Palma Andrésa, v ktorom požaduje od jednotlivých NCP dunajskej stratégie, aby do budúceho stretnutia NCP pripravili popis konkrétnych aktivít a činností v rámci dunajskej stratégie a spôsob ich zapracovania do Partnerskej dohody na obdobie 2014-2020.

Za  účelom zapracovania priorít a cieľov dunajskej stratégie do Partnerskej dohody 2014-2020 sa 28.2.2013 uskutočnilo v doobedňajších hodinách stretnutie s pracovníkmi útvaru podpredsedu vlády SR pre investície. Prostredníctvom koordinátorov jednotlivých oblastí boli prezentované zámery podpory tak, aby sa v nasledujúcom programovom období 2014-2020 mohli už pripravené a naplánované projekty začať realizovať pomocou viaczdrojového financovania.

Z tohto dôvodu, ako aj za účelom lepšej koordinácie boli dnes na toto stretnutie opäť prizvaní aj zástupcovia jednotlivých RO.

V súvislosti s vyššie uvedeným bola dnes koordinátorom prioritných oblastí dunajskej

stratégie a zástupcom RO odoslaná tabuľka tematických cieľov a investičných priorít podľa vzoru baltskej stratégie. Túto tabuľku bude potrebné, na základe dohody s tímom, ktorý vypracúva analytickú časť Partnerskej dohody, zaslať vyplnenú národnému koordinátorovi do 8.3.2013 na e-mailové adresy: [danube@vlada.gov.sk](mailto:danube@vlada.gov.sk), [danubestrategy@vlada.gov.sk](mailto:danubestrategy@vlada.gov.sk). Bez konkrétnych vstupov z jednotlivých RO nie je možné ďalej pokračovať v príprave implementácie dunajskej stratégie pre obdobie 2014-2020.

K bodu 2:

Bývalý program Juhovýchodná Európa (South East Europe) sa na základe návrhu EK

z 18.12.2012 od roku 2014 zmení na Dunajský program nadnárodnej spolupráce (ETC Dunajský program 2014 – 2020), ku ktorému sa pridajú aj Česká republika a Spolková krajina Bádensko-Württembersko. František Koločány informoval o stretnutí Task Force pre prípravu tohto programu, ktoré sa uskutočnilo vo Viedni dňa 5.2.2013. V súčasnosti sa pripravuje manažment programu – Maďarsko aj Rumunsko ponúkli riadenie programu, v súčasnosti obidve krajiny pripravujú spoločný návrh riadenia formou európskeho zoskupenia územnej spolupráce. Ďalšie stretnutie Task Force sa bude konať v Budapešti 8.3.2013. Program by mal slúžiť aj ako stimulátor realizácie projektov dunajskej stratégie.

K bodu 3:

O spoločnom rokovaní PA7, 8 a 9, ktoré sa plánuje na 15.5.2013 v Bratislave, informovala p. Salamonová zo SAV. Každý koordinátor si za svoju PA zorganizuje zasadnutie svojej riadiacej skupiny. Stretnutie sa pravdepodobne uskutoční v budove starej NR SR. Momentálne sa pripravuje návrh programu.

K bodu 4

Uchopenie dunajskej stratégie je v SR stále nedostatočné. Z iniciatívy p. Ácsa sme pripravili Memorandum k príprave Programovacieho obdobia 2014 – 2020, ktoré bolo aj rozoslané jednotlivým členom KS DS. Ale vzhľadom na to, že sa pripravuje uznesenie vlády, ktoré zaviaže jednotlivé ministerstvá zakomponovať dunajskú stratégiu do prípravy nových OP, predloženie memoranda riadiacim orgánom a ostatným ministerstvám sa momentálne javí ako bezpredmetné.

K bodu 5

p. Gál (MPRV SR) – za oblasť cezhraničnej spolupráce nie je možné tabuľku vyplniť až na úroveň KPP a aktivít. Je potrebná dohoda minimálne 2 krajín.

p. Šimko (ÚV SR) – tabuľku je potrebné vyplniť bez alokácie. Taktiež bude potrebné na budúci týždeň uskutočniť ďalšie stretnutie národného koordinátora dunajskej stratégie s MPRV SR a MŽP SR za účelom dohodnutia ďalšieho postupu prác v rámci Dunajského programu nadnárodnej spolupráce (ETC Dunajský program 2014 – 2020).

p. Ács (Únia klastrov Slovenska) – žiada, aby si RO pri vypĺňaní tabuľky preštudovali prioritné oblasti a akčné plány dunajskej stratégie a tiež už existujúce návrhy projektov.

p. Šimko (ÚV SR) – na stránku dunajskej stratégie pridávame aktuálne informácie a dokumenty, treba si preštudovať aj posledné odpočty jednotlivých koordinátorov prioritných oblastí – [www.dunajskastrategia.gov.sk](http://www.dunajskastrategia.gov.sk)

p. Ács (Únia klastrov Slovenska) – poskytol informáciu, že SR sa aktuálne zapája do Joint Research Centre projektu, pre dunajskú stratégiu vytipovali oblasť vody, pôdy, vzduchu a energií a projekty Smart Specialisation Strategy a databázu. Prihlásili sa dve inštitúcie. Dňa 16.5.2013 bude v Bratislave konferencia Joint Research Centre. Toto by malo byť podporované aj v budúcich OP.

p. Poláček (DVK) – má sa do tabuľky zahrnúť aj sieťovanie? P. Šimko (ÚV SR) – MŠ SR a MH SR to majú zakomponovať do svojich programov.

Zapísala: Magdaléna Hájeková, OPP; František Koločány, OPP

Schválili: Ladislav Šimko, riaditeľ OPP;

Bratislava 4.3.2013